b'\n_START_ARTICLE_\nLogor Lapu\xc5\xa1nik\n_START_PARAGRAPH_\nLogor Lapu\xc5\xa1nik ili logor Llapu\xc5\xa1nik bio je sabirni logor u blizini Glogovca u sredi\xc5\xa1njem Kosovu kojeg je vodila Oslobodila\xc4\x8dka vojska Kosova (OVK) od svibnja do srpnja 1998. tijekom rata na Kosovu kako bi dr\xc5\xbeala zarobljene srpske zatvorenike. Informacije o logoru su oskudne, no prema dokazima se procjenjuje da je logor imao najmanje 35 zatvorenika, od kojih je barem 23 poginulo._NEWLINE_Me\xc4\x91unarodni sud za ratne zlo\xc4\x8dine po\xc4\x8dinjene na podru\xc4\x8dju biv\xc5\xa1e Jugoslavije u optu\xc5\xbenici je optu\xc5\xbeio da su Fatmir Limaj, Haradin Bala, Isak Musliu i Agim Murtezi u logor zatvorili Srbe i Albance koji su odbijali sura\xc4\x91ivati sa OVK iz op\xc4\x87ina \xc5\xa0timlje, Glogovac i Lipanj. Tamo su ih tukli, maltretirali i psihi\xc4\x8dki zlostavljali, dok je hrana bila oskudna a higijenska ili zdravstvena skrb nedovoljna. Nakon \xc5\xa1to su srpske snage ponovno zauzele to podru\xc4\x8dje 25. srpnja 1998., Bala i Murtezi su napustili lokaciju te zajedno sa 22 zatvorenika pobjegli do planina Beri\xc5\xa1a. Na svojem putu, susreli su se s Limajom. Bala je potom oslobodio devet zarobljenika i pustio ih da pobjegnu, dok je ostalih 13 odvedeno u \xc5\xa1umu. Tamo su Bala i nepoznati OVK vojnik ubili njih 11._NEWLINE_U presudi suda 2005., Musliu i Limaj su oslobo\xc4\x91eni svih optu\xc5\xbebi, no Bala je kao stra\xc5\xbear i nadzornik logora osu\xc4\x91en za mu\xc4\x8denje, okrutne radnje i ubojstvo na zatvorsku kaznu od 13 godina.'